**AGINDUA, EKONOMIAREN GARAPENEKO ETA AZPIEGITURETAKO SAILBURUARENA, ZEINAREN BITARTEZ ALDEZ AURREKO KONTSULTAREN TRAMITEA EGITEN BAITZAIO GAS ERREGAIAK KANALIZAZIO BIDEZ BANATZEKO ETA GARRAIATZEKO INSTALAZIOAK ABIAN JARTZEKO ETA ADMINISTRAZIO-BAIMENA EMATEKO PROZEDURAK ARAUTZEN DITUEN XEDAPEN OROKOR BAT PRESTATZEARI.**

Ekonomiaren Garapen eta Azpiegitura Sailaren ustez, beharrezkoa da gas erregaiak kanalizazio bidez banatzeko eta garraiatzeko instalazioak abian jartzeko eta administrazio-baimena emateko prozeduren arloan dagoen erregulazio autonomikoaren arau-esparrua eguneratzea eta egokitzea.

Administrazio Publikoen Administrazio Prozedura Erkideari buruzko urriaren 1eko 39/2015 Legearen 133.1 artikuluak xedatzen duenez, arau-xedapen baten proiektua prestatu baino lehen kontsulta publikoa egingo da, administrazio eskudunaren webgunearen bitartez, eta etorkizuneko arauak uki ditzakeen subjektuek eta antolakunderik ordezkagarrienek zer iritzi duten jasoko.

Kontsulta horretan, puntu hauek jaso behar dira:

a) Ekimenaren bitartez konpondu nahi diren arazoak.

b) Araua onartzeko premia eta egokiera.

c) Arauaren helburuak.

d) Izan litezkeen bestelako aukera erregulatzaileak eta ez-erregulatzaileak.

Hori dela eta, aurretiazko kontsultaren tramitea bete nahi da xedapena egin baino lehen, arauak eragindako herritarrek eta erakundeek aukera izan dezaten parte hartzeko eta planteatzen den arauari ekarpenak egiteko.

.

Beraz, kontsultak ezaugarri hauek izango ditu:

* Irekita egongo da etorkizuneko arauaren eraginpean egon daitezkeen erakunde publiko, pertsona fisiko, antolakunde, entitate edo elkarte guztientzat.
* Euskal Autonomia Erkidegoko Administrazio Orokorraren web-atarian argitaratuko da.
* Hamar egun balioduneko epea ezartzen da ukitutako erakundeek, herritarrek eta entitateek egokitzat jotzen dituzten iradokizunak edo oharrak aurkez ditzaten.

Jendaurreko kontsultaren tramite hori da, beraz, une hauetan betetzen ari dena, legeak aurreikusitako eskemari jarraituz. Gainera, arau-proiektua prestatu baino lehen egingo da, Xedapen Orokorrak Egiteko Prozedurari buruzko abenduaren 22ko 8/2003 Legearen 4. eta 5. artikuluetan arautzen den hasierako fasearen barruan.

Ekonomiaren Garapen eta Azpiegitura Sailaren egitura organikoa eta funtzionala ezartzen duen apirilaren 11ko 74/2017 Dekretuak esleitzen dizkidan eskumenekin bat etorriz, hau

**EBAZTEN DUT**

**Lehenengoa. -** Gas erregaiak kanalizazio bidez banatzeko eta garraiatzeko instalazioak abian jartzeko eta administrazio-baimena emateko prozedurak arautzen dituen xedapen orokor baten proiektuari kontsulta publikoaren tramitea egitea, proiektua gauzatu baino lehen.

**Bigarrena. -** Arauak ustez ukitutako herritarrek eta eragileek Aginduaren eranskinean jasotako alderdiei buruzko iritzia helaraz dezakete hamar egun balioduneko epean, araua Euskal Autonomia Erkidegoko Administrazio Orokorraren web-atarian argitaratu eta hurrengo egunetik aurrera.

**ARANTZA TAPIA OTAEGI**

**EKONOMIAREN GARAPEN ETA AZPIEGITURETAKO SAILBURUA**

**ERANSKINA**

**1.- Arau-ekimenen honen bidez konpondu nahi diren arazoak.**

Ekainaren 9ko 107/1998 Dekretuaren bidez, gas kanalizatuaren zerbitzu publikoaren instalazioei baimena ematea eta horiek jardunean jartzea arautu zen, Euskal Autonomia Erkidegoaren lurralde-eremurako.

Horren ondoren, Hidrokarburoen Sektoreari buruzko urriaren 7ko 34/1998 Legeak administrazio-baimenen beharra ezarri zuen gas naturala banatzeko eta garraitzeko eta PGL biltegiratu eta banatzeko instalazioak eraiki, aldatu, ustiatu, itxi eta eskualdatzeko.

Aipatutako lege-testuarekin bat etorriz, autonomia-erkidegoei dagokie, beren estatutuen eremuan, gas erregaien kanalizazio bidezko banaketa eta garraio sekundarioko instalazioetarako baimenak ematea, baldin eta instalazio horiek autonomia-erkidegoaren lurralde-eremutik ateratzen ez badira; orobat dagokie instalazio horiek ukitzen dituzten ikuskaritza- eta zehapen-eskumenak baliatzea.

Nahiz eta aipatu testuko azken xedapenetatik lehenengoak Legearen oinarrizko izaera aitortu, hortik kanpora uzten dira administrazio-prozedurei buruzko erreferentzia guztiak, eta kasu bakoitzean eskumena duen administrazioari agintzen zaio horien erregulazioa.

Testuinguru horretan, abenduaren 27ko 1434/2002 Errege Dekretuaren bidez, gas naturalaren jarduerei lotutako instalazio guztiei zer baimen-erregimen dagokien ezarri da: Estatuko Administrazio Orokorraren eskumena.

Uztailaren 28ko 919/2006 Errege Dekretuak ere, zeinak erregai gaseosoen banaketari eta erabilerari buruzko Erregelamendu Teknikoa eta jarraibide tekniko osagarriak (01etik 11rako ICG) onartzen baititu, erregai gaseosoak kanalizazio bidez banatzeko instalazioen administrazio-baimenak nola tramitatu arautzen du, neurri batean.

107/1998 Dekretua eremu hau arautzen duen araudi estatala baino lehenagokoa denez, ezinbestekoa da Euskal Autonomia Erkidegoaren eskumeneko instalazio guztien administrazio-baimenak emateko prozedura eguneratzea.

Horiek horrela, dekretu bat egingo da, ahalbidetuko duena erregulazioa arau-aldaketetara egokitzea eta onura publikoaren deklaraziorik edo ingurumen-inpaktuaren ebaluaziorik behar ez duten instalazioetarako baimenak arinago ematea, horrela erraztuko baita instalazio ohikoenetarako baimena ematea eta horiek abian jartzea. Halaber, egokitzat jotzen da gasa kanalizazio bidez banatzeko instalazioen eskualdatze, itxiera, berrikuspen, ikuskapen eta erantzukizunen araubidea eta zehapen-araubideari eragiten dioten alderdi batzuk arautzea.

**2.- Araua onartzeko premia eta egokiera**

Prozedura-mota hauen tramitazioan hartutako esperientziaren arabera eta eremu horretan efikazia eta segurtasun juridiko handiagoz jarduteko, beharrezkoa da, zalantzarik gabe, administrazio-prozedurak sinplifikatzea.

Horretarako, ezinbestekoa daaldez aurretik aztertzea zer premia edo proportzionaltasun dagoen zenbait prozedura eta administrazio-eskakizunetan, eta tramiteak berrantolatu eta arrazionalizatzea, azalekoak edo alferrikakoak jotzen diren formaltasunak eta tramiteak kenduz; batez ere, horren konplexuak ez diren instalazioetarako edo onura publikoaren deklaraziorik edo ingurumen-inpaktuaren ebaluaziorik behar ez duten instalazioetarako.

Bestalde, behin baimenak ematearen esparrua berrantolatuta, prozedura-mota hauen tramitazioetan bide elektronikoen erabilera ezartzeari esker, tramiteak arintzen jarraitu ahal izango da.

**3.- Egin nahi den arau-proiektuaren helburuak.**

Araudi berri honekin helburu hau lortu nahi da:

* Tramitazioak gutxitzea eta arrazionalizatzea, eta teknologia berriak sartzea administratuek administrazioarekin dituzten harremanetan.
* Beharrezko ez diren administrazio-kargak eta formaltasun osagarriak saihestea, informazio publikoaren tramitea kenduz justifikatuta ez dagoen kasuetan.
* Baimenetarako prozeduren lehen erregulazioa abiarazterakoan antzemandako arazo espezifikoei aurre egitea, kasu bakoitzerako irtenbideak jarriz.
* Baimenak emateko prozedurei buruzko erregulazio autonomikoa esparru juridiko berrira egokitzea.

**4.- Izan litezkeen bestelako aukera erregulatzaile eta ez-erregulatzaileak.**

Ez dago beste aukera erregulatzailerik, egin nahi den arauaz bestelakoa, eta ez da beste aukera ez-erregulatzaile egokirik aurkitzen.